ये उदाहरण मात्र इस बातचीत को आगे बढ़ाने और विस्तार में जाने से बचने के लिए दिए गए हैं। संसदीय राजनीति के लिए वोटो का आधार बनाने और एक वैचारिक-सांस्कृतिक आंदोलन की निरंतरता सुनिश्चित करने की जद्दोजहद में कुछ बुनियादी फर्क होते हैं। सामाजिक, आर्थिक और राजनीतिक स्थितियों में परिवर्तन के लिए वैचारिक और सांस्कृतिक संघर्ष और संसदीय सत्ता के जरिये बदलाव की प्रक्रिया – दोनों में उस कड़ी की खोज की जा जानी चाहिए, जो कि उनके ठहराव और फिसलन के कारणों को स्पष्ट कर सके। जोतिबा फूले, पेरियार एवं डा. आम्बेडकर का अलग-अलग मूल्यांकन इसमें सहायक हो सकता है। संसदीय राजनीति का समाज परिवर्तन के औजार के रूप में प्रयोग के सम्बन्ध में बाबू जगजीवन राम और डां. आम्बेडकर के अलग-अलग दृष्टिकोण की समझ भी इसमें मददगार हो सकती है।